SK Úradný vestník Európskej únie C 80/1

Uznesenie Rady k akčnému plánu EÚ v colnej oblasti na boj proti porušovaniu PDV na roky 2013 – 2017

2013/C 80/01

RADA EURÓPSKEJ ÚNIE,

PRIPOMÍNAJÚC:

1. stratégiu na zabezpečenie inteligentného, udržateľného a inkluzívneho rastu EURÓPA 2020 (1);

2. oznámenie Komisie o komplexnej stratégii EÚ týkajúcej sa práv duševného vlastníctva (2);

3. nariadenie Rady (ES) č. 1383/2003, ktoré sa týka colného konania pri tovare podozrivom z porušovania niektorých práv duševného vlastníctva a opatrení, ktoré sa majú prijať pri tovare, u ktorého sa zistilo, že sa takéto práva porušili (3);

4. nariadenie Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach (4);

5. ustanovenia v dohodách o vzájomnej administratívnej pomoci v colných záležitostiach uzavreté medzi EÚ a tretími krajinami;

6. uznesenie Rady zo 16. marca 2009 k akčnému plánu EÚ v colnej oblasti zameranému na boj proti porušovaniu práv duševného vlastníctva na roky 2009 – 2012 (5);

BERÚC DO ÚVAHY:

7. závery Rady o pokroku týkajúcom sa stratégie vývoja colnej únie (6);

8. správu o vykonávaní akčného plánu EÚ v colnej oblasti zameraného na boj proti porušovaniu práv duševného vlastníctva na roky 2009 – 2012 (7);

9. skúsenosti získané z predchádzajúcich akčných plánov EÚ;

10. S VEDOMÍM, že porušovanie PDV znamená pre podniky a tvorcov z EÚ ekonomické straty a poškodzovanie dobrého mena a takáto nezákonná činnosť prináša zisky páchateľom organizovanej trestnej činnosti;

11. ZNEPOKOJENÁ rizikami, ktoré popri hospodárskych a sociálnych dôsledkoch môže falšovaný tovar vytvárať aj z hľadiska zdravia a bezpečnosti spotrebiteľov a konečných užívateľov, aj z hľadiska životného prostredia;

12. ZDÔRAZŇUJE cieľ, ktorým je dosiahnutie vyššej úrovne ochrany vnútorného trhu EÚ prostredníctvom moderných a harmonizovaných prístupov ku kontrolám a prostredníctvom spolupráce v colnej oblasti, a to predovšetkým s cieľom zabrániť odklonu obchodu v rámci EÚ;

13. UZNÁVA potrebu poskytnúť colným orgánom nevyhnutné nástroje, aby mohli úspešne čeliť novým trendom v medzinárodnom obchode s tovarom porušujúcim práva duševného vlastníctva;

14. SCHVAĽUJE akčný plán EÚ v colnej oblasti na boj proti porušovaniu PDV na roky 2013 – 2017, ktorý sa uvádza v prílohe a ktorý predsedníctvo vypracovalo v spolupráci s členskými štátmi a Komisiou;

VYZÝVA:

15. členské štáty a Komisiu, aby akčný plán uvedený v prílohe vykonávali účinne a efektívne, s plným využitím všetkých dostupných nástrojov a zdrojov;

16. Komisiu, aby v spolupráci s členskými štátmi: — do jari 2013 vypracovala komplexný harmonogram na uľahčenie vykonávania akčného plánu, — monitorovala vykonávanie akčného plánu, — predložila Rade výročné súhrnné správy o vykonávaní akčného plánu, — predložila Rade záverečnú správu o vykonávaní akčného plánu v roku 2017.

Akčný plán EÚ v colnej oblasti na boj proti porušovaniu PDV na roky 2013 – 2017

ÚVOD

Rozsiahle porušovanie práv duševného vlastníctva (PDV) v rámci obchodu s tovarom predstavuje vážny globálny problém. V roku 2011 sa pri presadzovaní PDV v colnej oblasti zaistilo takmer 115 miliónov kusov tovaru.

Konkurencieschopnosť hospodárstva rôznych krajín je stále vo väčšej miere založená na tvorivosti a inovácii. V stratégii na zabezpečenie inteligentného, udržateľného a inkluzívneho rastu Európa 2020 sa načrtávajú ďalšie kroky v záujme hospodárskeho oživenia a rastu v Európe. Jednou z troch priorít tejto stratégie je podpora znalostí a inovácie.

Je nevyhnutné zlepšiť rámcové podmienky pre podniky na inováciu a na obmedzovanie poškodzovania ich legitímnych záujmov zo strany falšovateľov, ktorí zneužívajú investície, úsilie a dobré meno značky držiteľov práv. Osobitnú pozornosť si tiež vyžaduje boj proti medzinárodným organizáciám zapojeným do podvodov a proti organizovanej trestnej činnosti, ktoré sa často zameriavajú na dosiahnutie ľahkého zisku a hospodárskych výhod z obchodu s falšovaným a pozmeneným tovarom, ako aj riziká, ktoré falšovaný tovar môže znamenať pre spotrebiteľov a konečných užívateľov.

Komplexný právny rámec PDV sa musí kombinovať s účinným presadzovaním. Podniky a spotrebitelia sa vo veľkej miere spoliehajú na schopnosť orgánov presadzovania práva reagovať. Colné orgány zohrávajú v oblasti presadzovania kľúčovú úlohu: keď už raz tovar porušujúci PDV vstúpi na jednotný trh, je oveľa ťažšie prerušiť jeho obeh. Koordinácia a plánovanie európskej činnosti v colnej oblasti zameranej na boj proti porušovaniu PDV súvisiacemu s cezhraničným obchodovaním sú mimoriadne dôležité.

HODNOTENIE AKČNÉHO PLÁNU EÚ NA ROKY 2009 – 2012

Výsledkami vykonávania akčného plánu na roky 2009 – 2012 sa zaoberá osobitná správa, ktorú útvary Komisie vypracovali v spolupráci s členskými štátmi.

V priebehu posledných štyroch rokov sa hlavná pozornosť zamerala na skvalitnenie existujúcich právnych predpisov EÚ týkajúcich sa presadzovania PDV v colnej oblasti, na posilnenie operačnej spolupráce medzi colnými orgánmi a priemyselnými odvetviami a na ďalší rozvoj medzinárodnej spolupráce v oblasti presadzovania PDV. Súčasťou akčného plánu bolo aj informovanie verejnosti a zvyšovanie povedomia v reakcii na problém internetového predaja a odborná príprava colných úradníkov zameraná na konkrétne problémy.

Colné správy a Komisia rozhodným spôsobom reagovali na kľúčové výzvy súvisiace s presadzovaním práv duševného vlastníctva zo strany colných orgánov. Zozbierané štatistické údaje ukazujú pôsobivé výsledky – takmer 115 miliónov zaistených kusov tovaru a prijatie viac ako 20 000 žiadostí o začatie konania, ktoré v roku 2011 podali držitelia práv. Odhadovaná hodnota zodpovedajúcich pravých výrobkov dosiahla 1,3 miliardy EUR. Internetový predaj výrazne zvýšil počet prípadov v poštovej preprave, ktorý sa v období rokov 2009 – 2011 strojnásobil.

Z hodnotenia akčného plánu vyplýva, že je potrebné zachovať taký prístup k presadzovaniu PDV v colnej oblasti, ktorý zahŕňa celú EÚ. O tejto otázke sa hovorilo aj na 79. zasadnutí generálnych riaditeľov colných správ členských štátov EÚ, Chorvátska a Turecka. Na zasadnutí sa vyzvalo na to, aby sa vypracoval nový akčný plán EÚ v colnej oblasti zameraný na boj proti porušovaniu PDV s uvedením jasných cieľov, primeraných zdrojov a ukazovateľov výsledkov a výkonnosti.

ĎALŠÍ POSTUP

Nový akčný plán je koncipovaný tak, aby znamenal pridanú hodnotu a podporil dosahovanie výsledkov v atmosfére úsporných opatrení. Prevzali sa doň niektoré kľúčové prvky z predchádzajúcich akčných plánov, ktoré stále zostávajú v platnosti a ktoré je potrebné ďalej prehlbovať a realizovať. Skúsenosti získané z vykonávania akčného plánu na roky 2009 – 2012 poukazujú tiež na to, že sú potrebné určité úpravy v našej činnosti tak, aby sa zohľadnili obmedzenia zdrojov, ktorými disponujú správy. Úsilie, ktoré sa má vynaložiť, by sa malo jasne zadefinovať a naviazať na ukazovatele, ktoré umožnia meranie výsledkov. Malo by sa taktiež podľa potreby rozvíjať partnerstvo s Európskym strediskom pre sledovanie porušovania PDV a posilniť spolupráca s Európskym úradom pre boj proti podvodom (OLAF) a inými európskymi orgánmi presadzovania práva ako colnými orgánmi, a to v rámci ich príslušných právomocí. V budúcom programe Colníctvo 2020 sa bude rovnako ako v predchádzajúcich programoch naďalej podporovať vykonávanie aktuálneho akčného plánu.

Strategickými cieľmi tohto akčného plánu z tohto dôvodu sú:

— účinné vykonávanie a monitorovanie nových právnych predpisov EÚ týkajúcich sa presadzovania PDV v colnej oblasti,

— boj proti významným tendenciám v obchodovaní s tovarom porušujúcim PDV,

— boj proti obchodovaniu s tovarom porušujúcim PDV prostredníctvom medzinárodného dodávateľského reťazca,

— posilnenie spolupráce s Európskym strediskom pre sledovanie porušovania PDV a s orgánmi presadzovania práva.

Akčný plán sa bude vykonávať v rokoch 2013 – 2017.

HARMONOGRAM

Komisia v spolupráci s expertmi členských štátov vypracuje podrobný harmonogram vymedzujúci činnosti a nástroje, ktoré sa majú realizovať v dohodnutom časovom rámci pri zohľadnení finančných súvislostí a ľudských zdrojov. Dohodnutý harmonogram sa Rade poskytne na jar 2013.

MECHANIZMUS PRESKÚMANIA

Komisia v spolupráci s expertmi členských štátov Rade každoročne predloží súhrnné správy, v ktorých opíše stav vykonávania akčného plánu na základe daného harmonogramu. Podrobnejšia správa sa vypracuje v poslednom roku.

ZÁVERY

Akčný plán EÚ v colnej oblasti na boj proti porušovaniu PDV na roky 2013 – 2017 sa nachádza v prílohe. Ako prvý krok Komisia vypracuje uvedený harmonogram.

1. ÚČINNÉ VYKONÁVANIE A MONITOROVANIE NOVÝCH PRÁVNYCH PREDPISOV EÚ TÝKAJÚCICH SA PRESADZOVANIA PDV V COLNEJ OBLASTI

Osobitný cieľ 1.1: Vývoj nástrojov na vykonávanie nového nariadenia EÚ

Činnosti Ukazovatele Zodpovední aktéri 1.1.1. Vypracovanie príručky pre držiteľov práv podávajúcich žiadosti o konanie Uverejnenie príručky na webových stránkach Komisia a členské štáty 1.1.2. Podporné návštevy skupiny zloženej z expertov v oblasti PDV a Komisie do všetkých členských štátov Vykonané návštevy a poradenstvo poskytnuté podľa potreby Riešenie zistených problémov a podľa potreby vypracovanie plánov na budovanie kapacít Komisia a členské štáty 1.1.3. Vypracovanie konkrétnych usmernení pre colné orgány vo všetkých oficiálnych jazykoch EÚ o nových postupoch (vrátane malých zásielok), a to podľa potreby Sprístupnenie usmernení Komisia a členské štáty 1.1.4. Vypracovanie návrhu plánu odbornej prípravy na uľahčenie vykonávania nariadenia, prípadne aj vrátane nástroja elektronického učenia pre colné orgány a držiteľov práv Plán odbornej prípravy vypracovaný pracovnou skupinou a uskutočnenie školení Komisia a členské štáty v spolupráci s Európskym strediskom pre sledovanie porušovania PDV





Osobitný cieľ 1.2: Využitie plnej funkčnosti databázy COPIS

Činnosti Ukazovatele Zodpovední aktéri 1.2.1. Realizácia všetkých funkcií COPIS Plné využitie funkcií vyhľadávania a oznamovania v databáze COPIS Komisia a členské štáty





Osobitný cieľ 1.3: Zapojenie držiteľov práv a zainteresovaných strán

Činnosti Ukazovatele Zodpovední aktéri 1.3.1. Poskytnutie informácií o novom nariadení EÚ držiteľom práv a zainteresovaným stranám Aktualizácia webových stránok colných správ po nadobudnutí účinnosti nariadenia Komisia a členské štáty Informácie o novom právnom rámci na asistenčných pracoviskách pre MSP Komisia Aktualizácia konkrétnych častí transatlantického portálu týkajúcich sa presadzovania práva v colnej oblasti Komisia Informácie o novom právnom rámci v podporných organizáciách pre MSP v členských štátoch a na príslušných oddeleniach a úradoch pre oblasť priemyselného a duševného vlastníctva Komisia a členské štáty 1.3.2. Pravidelné zasadnutia na úrovni EÚ medzi colnými orgánmi, zástupcami držiteľov práv a ďalšími stranami zapojenými do presadzovania PDV 1. zasadnutie najneskôr rok po nadobudnutí účinnosti nového nariadenia Komisia, členské štáty a držitelia práv/ďalšie zainteresované strany





Osobitný cieľ 1.4: Každoročné zverejňovanie štatistík

Činnosti Ukazovatele Zodpovední aktéri 1.4.1. Uverejňovanie výročnej štatistickej správy EÚ o presadzovaní PDV v colnej oblasti Výročné správy k dispozícii v máji Komisia a členské štáty

2. BOJ PROTI VÝZNAMNÝM TENDENCIÁM V OBCHODOVANÍ S TOVAROM PORUŠUJÚCIM PDV

Osobitný cieľ 2.1: Vypracovanie individualizovaných prístupov k balíkovej a poštovej preprave

Činnosti Ukazovatele Zodpovední aktéri 2.1.1. Výmena osvedčených postupov pre sledovanie internetového obchodu zo strany colných orgánov na doplnenie činnosti pracovnej skupiny pre colnú spoluprácu (Rada EÚ) v colnej oblasti v súvislosti s trestnou činnosťou prostredníctvom internetu Osvedčené postupy, ktoré majú colné správy k dispozícii prostredníctvom skupiny pre boj proti elektronickému falšovaniu v rámci programu Colníctvo 2013 Komisia a členské štáty





Osobitný cieľ 2.2: Posilnenie riadenia rizík v colnej oblasti

Činnosti Ukazovatele Zodpovední aktéri 2.2.1. Vypracovanie spoločného riadenia rizík na základe stratégie kontroly vrátane potreby informácií o rizikách, spoločných kritérií a noriem pre riziká a vykonávania prioritných činností kontroly zo strany EÚ, zameraných na odhaľovanie porušení PDV pri malých a veľkých zásielkach, a to podľa potreby Zavedené kritériá a normy Komisia s podporou členských štátov 2.2.2. Pravidelné poskytovanie vhodných informácií o rizikách v oblasti PDV a colných kontrolách prostredníctvom spoločného colného systému riadenia rizík (CRMS) a kontrolných kontaktných miest Využívanie CRMS na výmenu informácií o rizikách porušenia PDV Pravidelná spätná väzba od členských štátov v súvislosti s poskytnutými informáciami o rizikách a colných kontrolách a o výsledkoch kontrol Komisia a členské štáty 2.2.3. Vypracovanie koordinovaného pracovného plánu pre spoločné operácie v colnej oblasti (JCO) v súvislosti s PDV vrátane koordinácie s medzinárodnými organizáciami Viacročný pracovný plán spoločných operácií v colnej oblasti v súvislosti s PDV koordinovaných s rôznymi colnými orgánmi, Radou EÚ a medzinárodnými organizáciami Využívanie informácií zhromaždených počas spoločných operácií v colnej oblasti na účely analýzy rizika a vyšetrovania Komisia a členské štáty

3. BOJ PROTI OBCHODOVANIU S TOVAROM PORUŠUJÚCIM PDV PROSTREDNÍCTVOM MEDZINÁRODNÉHO DODÁVATEĽSKÉHO REŤAZCA

Osobitný cieľ 3.1: Posilnenie spolupráce s hlavnými zdrojovými, tranzitnými a cieľovými krajinami

Činnosti Ukazovatele Zodpovední aktéri 3.1.1. Posilnenie colnej spolupráce v súvislosti s PDV s tretími krajinami, predovšetkým s Čínou a Hongkongom Nový rozšírený akčný plán EÚ a Číny vykonávaný po roku 2012 Dohodnuté a vykonávané činnosti v rámci spolupráce s Hongkongom Komisia a členské štáty 3.1.2. Rozvoj výmeny informácií s tretími krajinami v súlade s ustanoveniami právnych predpisov vrátane právnych predpisov týkajúcich sa tranzitu cez územie EÚ/prekládky na území EÚ Mechanizmy na výmenu informácií sú zavedené Počet vymenených informácií a počet zaistených kusov tovaru na základe týchto informácií Komisia a členské štáty 3.1.3. Posilnenie výmeny informácií medzi členskými štátmi EÚ a útvarmi Komisie na jednej strane a orgánmi tretích krajín na strane druhej vrátane krajín Balkánskeho a Východného partnerstva s cieľom obmedzovať medzinárodný obchod s tovarom porušujúcim práva duševného vlastníctva Počet prípadov otvorených na základe vymenených informácií Odporúčania Komisia a členské štáty 3.1.4. Organizácia účasti colných orgánov EÚ na medzinárodných podujatiach s cieľom šíriť znalosti Zastúpenie colných orgánov EÚ na významných medzinárodných podujatiach zameraných na presadzovanie PDV Spätná väzba v súvislosti s týmito podujatiami poskytnutá účastníkmi z EÚ členským štátom a Komisii Komisia a členské štáty





Osobitný cieľ 3.2: Budovanie kapacít v kandidátskych a susedných krajinách v súvislosti s presadzovaním PDV

Činnosti Ukazovatele Zodpovední aktéri 3.2.1. Poskytovanie technickej pomoci pri budovaní kapacít kandidátskym a susedným krajinám na ich žiadosť Zoznam expertov, ktorí sú k dispozícii Viacročné plánovanie činností Komisia a členské štáty 3.2.2. Výmena skúseností a prípadné študijné návštevy v súvislosti s operačnou štruktúrou, riešeniami v oblasti IT a operačnými riešeniami, ktoré uplatňujú colné orgány pri presadzovaní PDV Správa o najlepších postupov v oblasti presadzovania PDV v EÚ a v susedných krajinách Komisia a členské štáty 3.2.3. Výmena úradníkov Počet zrealizovaných výmen Vypracovanie správ o skúsenostiach, ktoré sa získali pri výmenách, určených členským štátom a Komisii Členské štáty

4. POSILNENIE SPOLUPRÁCE S EURÓPSKYM STREDISKOM PRE SLEDOVANIE PORUŠOVANIA PDV A S ORGÁNMI PRESADZOVANIA PRÁVA

Osobitný cieľ 4.1: Vytvorenie partnerstva s Európskym strediskom pre sledovanie porušovania PDV

Činnosti Ukazovatele Zodpovední aktéri 4.1.1. Príspevok k príprave a prípadnej realizácii projektov zo strany Európskeho strediska pre sledovanie porušovania práv duševného vlastníctva na podporu inštitúcií a iniciatív v oblasti presadzovania PDV v rozsahu právomocí, ktoré sa naň prenášajú nariadením (EÚ) č. 386/2012, a v súlade s pracovným plánom európskeho strediska, a to predovšetkým: — vyvíjať systémy na zhromažďovanie informácií, analýzu a podávanie správ o rozsahu a miere falšovania a pozmeňovania v EÚ a výmenu kľúčových informácií, — budovanie kompetencií v oblasti presadzovania PDV prostredníctvom poskytovania špecializovanej odbornej prípravy, — najlepšie spôsoby ochrany PDV Projekty zodpovedajú colným potrebám Kompatibilita a synergie s projektmi v colnej oblasti Dostupnosť nástrojov na šírenie znalostí o zákonoch týkajúcich sa PDV, […] Činnosti na zvyšovanie informovanosti vrátane činností zameraných na spotrebiteľov Európske stredisko pre sledovanie porušovania práv duševného vlastníctva v spolupráci s Komisiou a členskými štátmi





Osobitný cieľ 4.2: Zvýšenie vzájomného porozumenia a zlepšenie spolupráce medzi colnými, policajnými a justičnými orgánmi

Činnosti Ukazovatele Zodpovední aktéri 4.2.1. Spoločné podujatia zástupcov colných správ, policajných, justičných orgánov a oddelení a úradov pôsobiacich v oblasti priemyselného a duševného vlastníctva Konferencia, ktorú Komisia a stredisko zorganizujú v roku 2014 Komisia, Európske stredisko pre sledovanie porušovania práv duševného vlastníctva a členské štáty

(1) Oznámenie Komisie z 3. marca 2010 – Európa 2020 – stratégia na zabezpečenie inteligentného, udržateľného a inkluzívneho rastu – KOM(2010) 2020 v konečnom znení – neuverejnené v úradnom vestníku.

(2) Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Jednotný trh pre práva duševného vlastníctva – Podpora kreativity a inovácií na zabezpečenie hospodárskeho rastu, pracovných miest vysokej kvality a prvotriednych výrobkov a služieb v Európe – KOM(2011) 287.

(3) Ú. v. EÚ L 196, 2.8.2003, s. 7. Návrh Komisie, ktorého cieľom bolo revidovať toto nariadenie, v súčasnosti preskúmava Európsky parlament a Rada – dokument 10880/11.

(4) Ú. v. ES L 82, 22.3.1997, s. 1.

(5) Ú. v. EÚ C 71, 25.3.2009, s. 1.

(6) Neuverejnené v úradnom vestníku.

(7) 15699/12.